Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 2 Pv 950/11/1104	Bratislava IV, 10.12.2013
EEČ : 2-11-11-2013

U Z N E S E N I E

Trestná vec:	obvinený XXXXX 
Prečin:	Nebezpečné prenasledovanie podľa § 360a odsek 1 písmeno a, písmeno c Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené vyšetrovateľom OKP OR PZ XXXXX IV pod ČVS: XXXXX pre prečin nebezpečného prenasledovania  podľa § 360a ods.1, písm. a/,  písm. c/ Trestného zákona na tom skutkovom základe, že
od septembra 2011 až doposiaľ prenasleduje poškodenú XXXXX, a to takým spôsobom, že to u nej vzbudzuje dôvodnú obavu o jej život a zdravie a podstatným spôsobom zhoršuje kvalitu jej života tým, že poškodenú XXXXX, jej rodinných príslušnikov a známych proti vôli kontaktuje prostredníctvom elektronickej komunikačnej služby aj písomne tak, že opakovane vhodil do poštovej schránky alebo na záhradu domu XXXXX, kde sa nachádza sídlo spoločnosti XXXXX s.r.o., patriacej rodine poškodenej, alebo lepiacou páskou nalepil na bránu domu celkovo sedem listov, ktoré poškodená objavila dňa 12.09.2011, 25.09.2011, dva listy dňa 05.03.2012, 19.03.2012, dva listy dňa 29.01.2012, taktiež bývalému priateľovi poškodenej XXXXX a jeho rodičom nalepil lepiacou páskou na schránku v bytovom dome na XXXXX celkovo tri listy určené poškodenej XXXXX, konkrétne dňa 30.03.2011, presne nezisteného dňa mesiaca marec 2012  a dňa 08.09.2012, jeden list určený poškodenej podal dňa 28.12.2011 na meno XXXXX, XXXXX, XXXXX, na sociálnej sieti Facebook z profilu XXXXX uverejnil dňa 12.05.2012 v čase od 12.34 hod. do 22.52 hod. štyri listy určené osobe poškodenej, pričom v uvedených listoch sa obv. XXXXX znevažujúco vyjadruje k osobe poškodenej, vyjadruje sa o jej osobe nepriateľským až agresívnym spôsobom, poukazuje na údajnú nevhodnosť správania poškodenej, používa vulgarizmy na jej osobu a vyhráža sa poškodenej  fyzickou ujmou, pričom týmto konaním obv. XXXXX  u poškodenej XXXXX vzbudzuje strach z jeho osoby a jeho blízkosti, obavu o svoje zdravie a život, ohrozuje jej duševnú rovnováhu, v dôsledku čoho poškodená trpí nočnými morami a bola nútená vyhľadať psychologickú pomoc

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ OKP OR PZ Bratislava IV OR PZ Bratislava IV uznesením XXXXX zo dňa 24.05.2013 podľa § 206 ods. 1 Tr. por. vzniesol XXXXX obvinenie pre prečin nebezpečného prenasledovania  podľa § 360a ods.1, písm. a/, písm. c/ Trestného zákona na vyššie uvedenom skutkovom základe.  
Obvinený je zo spáchania žalovaného skutku jednoznačne usvedčovaný výpoveďou poškodenej XXXXX, ktorá vypovedala zhodne so skutkom, s tým, že ju obvinený dlhodobo prenasleduje a strpčuje jej život.   Ide najmä o jeho snahu ju, jej rodinu a známych neustále kontaktovať a posielať ohováračské a výhražné listy a odkazy. Poškodená podrobne opísala konanie obvineného a doložila do spisu listy a odkazy.  Uviedla, že o mnohých listoch sa dozvedela až dodatočne, že sa ju obvinený snažil opakovaným rozosielaním listov a odkazov zdiskreditovať, že listy obsahovali nadávky, vyhrážky, klamstvá, nechutnosti a osočovanie, a že tieto neposielal len jej, jej rodine a známym, ale aj do školy a na rôzne inštitúcie.   Tiež ju opakovane sledoval a to pred domom, pred školou a mala pocit že je všade kde sa pohne.    Dodala, že uvedené konanie jej narobilo množstvo problémov a považuje ho za obťažovanie a že  jej obvinený robí zo života peklo, v dôsledku čoho mala aj zdravotné problémy a bola nútená vyhľadať pomoc. 
Obvinený je taktiež usvedčovaný aj  výpoveďami svedkov XXXXX, XXXXX, XXXXX, XXXXX, XXXXX, XXXXX, XXXXX, XXXXX, ktorí boli svedkami konania obvineného, ako aj množstvom listinných dôkazov založených v spise. 
Vyšetrovateľ PZ následne na základe písomného príkazu sudcu pre prípravné konanie Okresného súdu XXXXX IV sp.zn. XXXXX zo dňa 13.09.2013 na vyšetrenie duševného stavu obvineného uznesením XXXXX  zo dňa 25.09.2013 podľa § 142 ods. 1 Tr. poriadku pribral za účelom vyšetrenia duševného stavu obvineného XXXXX dvoch znalcov z odboru zdravotníctvo a farmácia, odvetvie psychiatria - XXXXX a XXXXX, ktoré v záveroch písomne podaného znaleckého posudku uviedli, že u obvineného je prítomná zmiešaná porucha osobnosti, v popredí s emočne nestabilnými charakteristikami, s nadmerným sebahodnotením, s tým, že sa duševné ochorenie u obvineného vyvíjalo progresívne u premorbidne senzitívnej a akcentovanej osobnosti s výraznými paranoidnými rysmi. Na základe uvedeného vývoja, veku a ostatných stresových faktorov, ktoré pôsobili na jeho osobnosť nepriaznivo patologicky a patoplasticky (najmä mechanizmom chronickej mikrotraumatizácie) došlo k dekompenzácii takto štrukturovanej poruchy osobnosti, čo vyústilo do bludovej poruchy, charakterizovanej najmä poruchami myslenia v zmysle paranoidno persekučných bludov (prenasledovania).    Znalkyne uviedli, že na základe duševnej poruchy obvinený nedokázal v plnej miere rozpoznať nebezpečnosť a protiprávnosť svojho konania a že duševná porucha ovplyvnila v období spáchania skutkov jeho ovládacie a rozpoznávacie schopnosti tak, že rozpoznávacia schopnosť bola v čase skutku a tiež aj v čase vyšetrenia úplne vymiznutá a ovládacia schopnosť je u obvineného forenzne významne znížená.   Znalkyne tiež uviedli, že obvinený nedokázal rozpoznať nebezpečnosť svojho konania pre spoločnosť, že tento nie je v plnej miere schopný chápať zmysel trestného konania.  V závere znaleckého posudku obvinenému znalkyne navrhli ochranné psychiatrické liečenie ústavnou formou.
	Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 215 ods. 1, písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	V priebehu vyšetrovania bolo dostatočne preukázané výpoveďou poškodenej a svedkov, že skutok uvedený v uznesení o vznesení obvinenia sa stal, tento vykazuje znaky trestného činu a obvinený XXXXX je tou osobou, ktorá sa ho dopustila. Znalci z odboru psychiatrie v záveroch písomne podaného znaleckého posudku skonštatovali, že obvinený XXXXX v čase spáchania skutku nebol schopný rozpoznať nebezpečenstvo a protiprávnosť svojho konania a toto plne ovládať. Vzhľadom na túto skutočnosť je potrebné vyvodiť právny záver o nepríčetnosti obvineného a v dôsledku tejto skutočnosti aj o absencii trestnej zodpovednosti obvineného. Nepríčetnosť obvineného je pritom dôvodom na zastavenie trestného stíhania v zmysle citovaného ustanovenia § 215 ods. 1 písm. e) Tr. por. 	Vzhľadom na vyššie uvedené skutočnosti a riadiac sa citovanými ustanoveniami Trestného zákona a Trestného poriadku som rozhodla tak, ako je to uvedené vo výrokovej časti tohto uznesenia a trestné stíhanie proti obvinenému XXXXX som podľa § 215 ods. 1 písm. e) Tr. por. zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Petra Vodová
prokurátorka